# Çittara zeneize/A ro Serenissimo Giambatista Duraçço

../A ro Serenissimo Agostin Paravexin ../Per l’eleçion dro Serenissimo Girœummo de Franchi IncludiIntestazione 16 agosto 2014 75% Da definire
Çittara zeneize Gian-Giacomo Cavalli 1630 CC BY-SA 3.0 GFDL Indice:Çittara zeneize 1745.djvu //it.wikisource.org/w/index.php?title=%C3%87ittara_zeneize/A_ro_Serenissimo_Giambatista_Dura%C3%A7%C3%A7o&oldid=- 20160303163203 //it.wikisource.org/w/index.php?title=%C3%87ittara_zeneize/A_ro_Serenissimo_Giambatista_Dura%C3%A7%C3%A7o&oldid=- 20160303163203
A ro Serenissimo
GIAMBATISTA DURAÇÇO
Duxe de Zena in ra sò eleççion.
I.
Elicoña tutta a sguaçço: Duxe e Ræ’ viva Duraçço! Sciù sciù, a prœuva, A conçerto de montagna, Muze, sciù tutte in campagna.
II. Atro gusto e l’armonía Mesccia a muxica d’oxelli Dri Pastoî con scigorelli Per l’ombría, Che in Çittǽ tra lóge e sale Ri conçerti a ra Reale.
III. A re gioje dre Coroñe
Bello vei tra feste e fasti Re verdure dri mentrasti Contrapoñe;
Tramescciâ, per pasce ri œuggi, Treççe d’ori e d’orifœuggi!
IV. Ma per ærze a nœuvo canto Intelletto tosto stanco; Per seguîve a passo franco Tanto ò quanto, Care Muze, chi m’inspira? Chi me dà Chitarra ò Lira?
V. Sciù ra Çittara argentiña, Che a ro fianco Amô gh’appeize, S’ódirà Muza Zeneize Grillariña Tra re atre addôçî l’ære, Pù che Apollo ghe sǽ poære.
VI. Ton de muxica e de córo Tra re voxe bassamenti Sarà primmo a ri instromenti L’arpa d’oro, Che accordâ porta a ro collo A ro ton dre sfere Apollo.
VII. Lê con questa a son de canti Accordando in sciù re die Ri conçetti, che o l'ha líe Sempre avanti, Quand’o fa con laode cæri Ri Eroi ciù illustri e ræri,
VIII. De l’Eroe ciù luminozo, Che dra Porpora e de l’Ostro Rende Giano a tempo nostro Gloriozo, Comme primmi, o dirà primma Ri ónoî de maggior stimma.
IX. Che in Famiggia per sò stato A ro Çê de là da cara, L’ha ro Çê, per conservâra Sempre in âto,
Destinao per Duxe terço, Quanto Ræ’ per ogni verso:
X. Perchè in Trono stabilío Da gran Vergine protetto,
Venerabile d’aspetto, Giusto e Pio, Argo nœuvo tutto o vegghe, Briareo tutto o provegghe.
XI. Che in elézero a ro peizo Dro Governo, tanti incontri Dri conseggi eran rescontri, Che in Pareizo Tra ri eterni scartafaççi Re dureççe eran Duraççi.
XII, Che ro Çê dre caoze primme Ri destin per megio infonde, Con ri effetti dre segonde Sóle esprimme, Accordando megi e pezi A ri fin pe ri sœu mezi.
XIII. Che in desgrao dro Çê per uña Fœuggia in terra no vaçilla; Che l'è lê chi ha in man ra brilla Dra Fortuña; Lê chi umilia, e chi solleva, Chi dà tutto, e tutto leva.
XIV. Che in baranço de scritura Dre Grandeççe, che o comparte, Crearixe a cointi a parte Ra Natura Scœuve e paga a ra prezença Dro Patron, chi re despensa.
XV. Che ri ónoî, che aora ciovúi Con tant’orde e tanta traçça Mira in Lê Caza Duraçça A derrui, Dre sœu sciorte e privilegi Son patente e tempimegi.
XVI. Che re glorie, ond’a l’abonda Dapertutto in tanti lummi, Caminando comme a sciummi A segonda, Crederan cangiando lustri, Tanto eterne, quanto illustri.
XVII. Oh! se un dì Sacro Conclave, Giusto annonçio in cœu sinçero
Con ro marco in rende vero Dre Gren Ciave, Fesse vei contenta e paga Dra sò fæ’ penna presaga!
XVIII. Ma zà pâ, che con fermâse Sciù ra voxe sostegnua Segne Apollo con battua L’accostâse. Sciù sciù donca a campo averto, Muze, sciù tutte a conçerto.
XIX. Ma de vin taçça ben grande Beive ognuña, e s’invriæghe: Tutta quanta in scioî sarvæghe S’inghirlande. Così Bacco a son de corde Divin canto insemme accorde. XX. A cantâ dro nostro Duxe Ri ónoî sodi e massisci, Poexie fæte a berlisci,
Per dâ luxe Comme a ombre de retræti, Larghe, larghe: fæti a fæti.
XXI. Verse pù, mentre ri scrivo, Donca ognuña a furia versi: Ri coroî sen tempi persi: Sæ motivo Ra sccetteçça dre sœu laode, Che o re aççette, che o re applaude.
XXII. Quelle graçie, chi s’onoran Sempre tanto d’abitâro; Quelle parte, che a mirâro Iñamoran, Chi ro mostran per strafóro Dentro e fœura tutto d’oro:
XXIII. Quello cœu, cascia e minera De virtù tutte a barança De Giustiçia e Temperança; Quella cera, Che in fâ graçie e porze aggiutti Pâ nasciúa tutta per tutti:
XXIV. Queste tante, che narrâre No porreiva un’anno intrego, Che Oratô Latin ni Grego Per laodâre A bastança manco in somma No avereiva Atene ò Romma:
XXV. Queste queste aora sen quelle, Che ve serven d’argumento, Per portâ con fondamento A re stelle Quelle glorie, onde l’esclamma Tanto Eroe tromba de Famma.
XXVI. Quelle glorie tutte a intaggi Dro Destin lasciù descrite, Da re stelle çirconscrite Tutte a raggi Con parlâ de lumme eterno, Daran fæ’ dro sò Governo.
XXVII. Superao l’aspettativa Così grande in tutti affæto,
Con ra prœuva in man dro fæto Soda e viva, Faran vei comme in un spegio, Tra ri boin chi era ro megio.
XXVIII. Con rescontro a raggi impresso, Comme apointo in piastra ò in maggia, Tra re stelle e ra boscaggia Per reflesso Seguiran caparri e pegni, Dro lô gusto in contrasegni.
XXIX. Ri purissimi crestalli Lasciuvía dri eterni campi Trascorrendo aora con lampi, Aora a balli, Cioveran graçie e venture Da ro Çê re stelle pure.
XXX. Chì de scioî, d’ombre e de rivi Tutta pompe ra Foresta Con re Ninfe farà in festa Torna vivi Vei tra Giustre e tra Tornei Quelli antighi Semidei,
XXXI. Che a ro fresco aora desteizi Ò de maccia ò de fontaña, Con Arcadie a ra villaña De Pareizi, Faran brindexi in lô góve A ri nettari de Giove:
XXXII. Aora a scioî tutte çernúe Prezentando e a cançonette Ro sò Duxe in ghirlandette Intesciúe, A portághere in regallo Spediran ro sò Cavallo.
XXXIII. Ma per fâ zœumoǽ viaggio, Muza, sciù donca a galoppo, Ro dî tutto, Muza, è troppo Gran travaggio. Basta dîne con Parnazo, Che l'è un Sô, ma sença occazo.